钦定古今图书集成/明伦汇编/官常典/第174卷 > 《册陈公九锡文》前人
## 钦定古今图书集成/明伦汇编/官常典/第174卷 > 《册陈公九锡文》前人

“大哉乾元，资日月以贞观；至哉坤元，凭山川以载物。
故惟天为大，陟配者钦明；惟王建国，翼辅者齐圣。是
以文武之佐，磻溪蕴其玉璜；尧舜之臣，《濙河》镂其金
版。况乎体得一之鸿姿，宁阳九之危厄，拯横流于碣
石，扑燎火于崑岑，驱驭于韦彭，跨蹍于秦晋，神功行
而靡用，圣道运而无名者乎？今将授公典策，其敬听
朕命。”日者昊天不吊，锺乱于我国家，网漏吞舟，边裔
内赑。茫茫宇宙，惵惵黎元，方足圆颅，万不遗一。太清
否亢，桥山之痛已深；大宝屯如，平阳之祸相继。上宰
膺运，康救兆民，鞠旅于滇池之南，扬旌于桂岭之北，
悬三光于已坠，谧四海于群飞。屠猰㺄于中原，斮鲸
鲵于蒙氾。荡宁上国，光启中兴。此则公之大造于皇
家者也。既而天未悔祸，夷丑荐臻，南夏崩腾，西京荡
覆，群凶孔炽，藉乱乘间，推纳藩枝，盗假神器，冢司昏
烧，旁引寇仇。既见贬于桐宫，方谋危于汉阁，皇运已
殆，何殊赘旒，中国摇然，非徒如线。公赫然投袂，匡救
本朝，复莒齐都，平戎王室。朕所以还膺宝历，重履宸
居，挹《建武》之风猷，歌“宣王之《雅颂》”，此又公之再造于
皇家者也。应务之初，登庸惟始，三川五岭，莫不窥临，
银洞珠宫，所在宁谧。孙卢肇衅，越貃为灾，番部阽危，
势将沦殄。公赤旗所指，祅垒洞开，白羽才㧑，凶徒纷
溃。非其神武，久丧南藩。此又公之功也。大同之末，边
政不修，李贲狂迷，窃我交爱，敢称大号，骄恣甚于尉
佗。据“有连州，雄豪炽于梁硕。公英谟雄算，电扫风行，
驰御楼船，直跨沧海。新昌典彻，备履艰难，苏历嘉宁，
尽为京观。三山獠洞，八角蛮陬，逖矣水宇之乡，悠哉
火山之国，马援之所不届，陶璜之所未闻，莫不惧我
王灵，争朝边候，归琛天府，献状鸿胪。”此又公之功也。
自寇虏清江，宫闱幽辱，公枕戈尝胆，提剑“抚心，气涌
清霄，神飞紫闼。而番禺连率，本自诸夷，言得其朋，是
怀同恶。公仗此忠诚，乘机剿定，执沛令而衅鼓，平新
野而据鞍”，此又公之功也。“世道初艰，方隅多难，勋门
桀黠，作乱衡嶷，兵切池隍，众兼夷獠。公以国盗边警，
知无不为，恤是同盟，诛其丑类，莫不鱼惊鸟散，面缚
头悬，南土黔黎，重保苏息。”此又公之功也。“长驱岭峤，
梦想京畿，缘道酋豪，递为榛梗，路养渠率，全据大都，
蓄聚逋逃，方谋阻乱。百楼不战，云梯之所未窥；万弩
齐张，高绷之所非敌。公龙骧虎步，啸叱风云，山靡坚
城，野无强阵，清祅氛于灨石，灭沴气于雩都”，此又公
之功也。迁仕凶慝，屯据大皋，乞活类马腾之军，流民
多杜弢之众。推锋转斗，自北徂南，频岁稽诛，实惟勍
虏。公坐挥三略，遥制六奇，义勇同心，貔貅骋力，雷奔
电击，谷静山空。列郡无犬吠之惊，藂祠罢狐鸣之盗。
此又公之功也。王师讨卤，次届沦波，兵乏兼储，士有
饥色。公回麾蠡泽，积谷巴丘，亿庾之咏斯丰，壶浆之
迎是众。军民转漕，曾无砥柱之难；舻舳相望，如“运敖
仓之府。”犀渠贝胄，顾蔑雷霆，高槛层楼，仰扪霄汉。故
使三军勇锐，百战无前，承此兵粮，遂殄凶逆。此又公
之功也。若夫英图迈俗，义旅如云，湓垒猜携，用淹戎
略。“公志唯同奖，师克在和，鹄塞非虞，鸿门是会，若晋
侯之誓白水，如萧王之推赤心，屈礼交盟，人祗感咽，
故能使舟师并路，远近朋心”，此又公之功也。姑孰襟
要，崤函阻凭，寇虏据其关梁，大盗负其扃𫔎。公一校
裁㧑，三雄并奋，左贤右角，沙溃土崩，木甲殪于中原，
毡裘赴于江水，他他藉藉，万计千群，鄂坂之隘斯开，
夷庚之道无塞。此又公之功也。“义军大众，俱集帝京，
逆竖凶徒，犹屯皇邑。若夫表裹山河，金汤险固，疏龙
首以抗殿，剪华岳以为城”，杂卤凭焉，强兵自若。公回
兹地轴，抗此天罗，曾不崇朝，俾无遗噍。军容甚穆，国
政方修，物重睹于衣冠，民还瞻于礼乐。楚人满道，争
睹于叶公；汉老衔思，俱欢于司隶：此又公之功也。内
难初静，诸侯出关，外郡传烽，鲜卑犯塞。莫非沮渠当
户，中贵名王，冀马迾于淮南，胡笳动于徐北。公舟师
“步甲，亘野横江，歼厥群羝，遂殚封狶，莫不絓木而止，
戎车靡遗，遇泞而旋，归骖尽殪。”此又公之功也。公克
黜祸难，劬劳皇室，而孙甯之党，翻启狄心；伊洛之间，
咸为卤戍。虽金陵隹气，石垒天严，朝暗戎尘，夜喧胡
鼓。公三筹既画，八阵斯张，裁举灵鉟，亦抽金仆，咸俘
丑类，悉反高墉，异李广之皆诛，同庞“元之尽赦。”此又公之功也。“任约叛涣，枭声不悛，戎羯贪婪，狼心无改。
穷庐毡幕，抵北阙而为营；乌孙天马，指东都而成阵。
公左甄右落，箕张翼舒，扫是搀抢，驱其猃狁，长狄之
种，埋于国门，椎髻之酋，烹于军市，投秦坑而尽沸，噎
滍水而不流”，此又公之功也。一相居中，自折彝鼎，五
湖小守，妄怀同恶。公夙驾兼道，秉羽杖戈，玉斧将挥，
金钲且戒，祅酋震慑，遽请灰钉，爇榇以表其含弘，焚
书以安其反侧，此又公之功也。贼龛凶横，陵虐具区，
阻兵安忍，凭灾怙乱。自古虫言鸟迹，浑沌洪荒，凡或
虔刘，未此残酷。公虽宗居汝颍，世寓东南，育圣诞贤
之乡，含章挺生之地，眷言桑梓，公私愤切，卓尔英状，
丞规“奉算，戮此大憝，如烹小鲜。”此又公之功也。乱离
未久，群盗孔多，浙左凶渠，连兵构逆，岂止千兵五校，
白雀黄龙而已哉！公以中军无率，选是亲贤，奸寇途
穷，漼然冰泮。刑溏之所，文命动其大威；雷门之间，勾
践行其严戮。英规圣迹，异代同风。此又公之功也。同
姓有扈，顽凶不宾，凭借宗盟，图危社稷，观“兵汇泽，势
震京师，驱率南蛮，已为东帝。公论兵于朝堂之上，决
胜于樽俎之间，寇贾樊滕，浮江下濑。一朝剪扑，无待
甸师，万里澄清，非劳新息。”此又公之功也。豫章祅寇，
依凭山泽，缮甲完聚，多历岁时，结从连横，爰洎交广。
吕嘉既获，吴濞已摐，命我还师，征其不恪，连营尽拔，
伪党斯擒。曜圣武于匡山，“回神旌于蠡泒”：此又公之
功也。自八纮九野，瓜剖豆分，窃帝偷王，连州比县。公
武灵已畅，文德又宣，折简驰书，风猷斯远。至于苍苍
浴日，杳杳无雷，北洎丈夫之乡，南逾女子之国，莫不
屈膝膜拜，求吏款关，此又公之功也。京师祸乱，亟积
寒暄，双阙低昂，九门寥豁，宁秦宫之可顾，岂鲁殿之
犹存？五都簪弁，百僚卿士，胡服缦缨，咸为戎俗，高冠
厚履，希复华风。宋微子《麦穟》之歌，周大夫《黍离》之叹，
方之于斯，未足为悲矣。公求衣昧旦，昃食高舂，兴构
宫闱，具瞻遐迩，郊庠宗稷之典，六符十等之章，复闻
太始之风流，重睹永平之遗事，此又公之功也。公有
济天下之勋，重之以明德，凝神体道，合德符天，用百
姓以为心，随万机而成务，耻一物非唐虞之民，归含
灵于仁寿之域，上德不德，无为以为，夏长春生，显仁
藏用，忠信为宝，风雨弗𠍴，仁惠为基，牛羊勿践，功成
治定，乐奏《咸云》，安上治民，礼兼文质，物色丘园，衣裾
里巷，朝多君子，野无遗贤，菽粟同水火之饶，工商冨
猗顿之旅，是以天无蕴宝，地有呈祥，潏露卿云，朝团
晚映，山车泽马，服驭登闲，既景焕于图书，方葳蕤于
史谍，高勋逾于象纬，积德冠于《嵩》华，固无德而称者
矣。朕又闻之，前王宰世，茂赏尊贤，式树藩长，总征群
伯。二南崇绝，四履遐旷。泱泱东海，祚土维齐；岩岩泰
山，俾侯于鲁。抑又勤王反郑，夹辅迁周，召伯之命斯
隆，河阳之礼咸“备。况复经营宇宙，宁唯断鳌足之功，
弘济苍生，非直凿龙门之险。而畴庸报德，寂尔无闻，
朕所以垂拱当宁，载怀惭悸”者也。今授公相国，以南
豫州之陈留、南丹阳、宣城，扬州之吴兴、东阳、新安、新
宁，南徐州之义兴，江州之鄱阳、临川十郡，封公为陈
公。锡兹青土，苴以白茅，爰定尔邦，用建冢社。昔姬奭
分陕，俱为保师；晋、郑诸侯，咸作卿士。兼其内外，礼实
攸宜。今命使持节兼太尉王通授相国印绶，陈公玺
绂，使持节兼司空王玚授陈公茅土。金兽符第一至
第五，左竹使符第一至第十。相国秩逾三铉，任总百
司，位绝朝班，礼由事革。其以相国总百揆，除“录尚书”
之号。上所假节侍中貂蝉，中书监印“章，中外都督太
傅印绶，义兴公印策，其镇、卫大将军、扬州牧如故。”又
加公九锡。其敬听后命，以公礼为桢干，律等衔策，四
维皆举，八柄有章。是用锡公大辂、戎辂各一，元牡二
驷。以公贱宝崇谷，疏爵待农，室富京坻，民知荣辱，是
用锡公衮冕之服，赤舄副焉。以公调理阴阳，燮谐风
雅，三灵允降，万国同“和；是用锡公《轩县之乐》、六佾之
舞。以公宣导王猷，弘阐风教，光景所照，鞮象必通；是
用锡公朱户以居。以公抑扬清浊，褒德进贤，髦士盈
朝，幽人虚谷；是用锡公纳陛以登。以公嶷然廊庙，为
世镕范，折冲四表，临御八荒；是用锡公武贲之士三
百人。以公执兹明罚，期在刑措，象恭无赦，干纪必诛；
是用锡公斧钺各一；以公英猷远量，跨厉嵩溟，包一
车书，括囊寰宇；是用锡公彤弓一，彤矢百、玈弓十、玈
矢千；以公天经地义，贯彻幽明，春露秋霜，允恭粢盛；
是用锡公秬鬯一卣圭瓒副焉。陈国置丞相以下，一
遵旧式。往，钦哉！其恭循朕命，克相皇天，弘建邦家，允
兴洪业，以光我高祖之休命。”